CRVENA ZEMLJA.- Jurica Pavičić

Roman Crvena zemlja , Jurice Pavičića roman je koji svakako zaslužuje čitanje. Iako ne pripadam pasioniranim ljubiteljima Pavičićeve proze za ovaj roman mogu samo reći da zaslužuje svaku riječ pohvale. Pavičić , kao i obično daje segment naše stvarnosti. Ovaj put priču gradi kroz nestanak maloljetne djevojke Silve negdje uoči domovinskog rata. Silva nestaje jedne ljetne noći nakon ribarske fešte u malom mjestu nedaleko Splita , fiktivno nazvanim Misto. Pavičić ne gradi priču standardnim putem. On kroz priču o sudbini članova Silvijine obitelji, nakon njenog nestanka, gradi zaplet i stvara rasplet. U tih dvadeset sedam godina, koliko traje priča, Pavičić daje sliku promjena kroz koje prolazi hrvatsko društvo od ratnih do poslijeratnih godina točnije do 2017. Žanrovski Pavičić stvara jedan izuzetno zanimljiv krimić koji vas vuče u čitanju naprijed. U maniru mladog pisca, iako po iskustvu pisca više nije mladi pisac, ali pripada toj generaciji služi se govornom prozom, pomalo realističnom jer daje sve do detalja, ali na jedan noviji način. Na trenutke kao da se čita izvješće , detaljno izvješće o sudbini jedne obitelji koja se raspada i ne uspijeva preživjeti, kao obitelj nestanak jednog člana. Pavičić ne gradi standardni načinom svoju priču već je gradi kroz sudbinu članova podijelivši tijek radnje po njihovim imenima i njihovom sudbinom. Sve je tu: i ljubav, patnja , bol, zločin, nesreća, kriminal i na kraju ipak jedno malo sunce barem za jednog člana obitelji.

OBVEZATNO PROČITATI

 z.b.